রান্নাঘরের যে সব বাসনকোসনে রান্না করা খাবার রাখা হচ্ছে, সেগুলোও আগে ভালো করে ধুয়ে নেওয়া প্রয়োজন৷ যে কোনো পাকা রাঁধুনিই এসব কথা জানেন৷ কিন্তু এবার এই মহার্ঘ পরামর্শ আসছে গ্রাহক সুরক্ষা এবং খাদ্য নিরাপত্তা সংক্রান্ত জার্মান ফেডারাল দপ্তরের প্রধান ক্লাউস লোরেনৎসএর কাছ থেকে৷ জার্মানিতে তো এটা প্রবাদবাক্য যে, রান্নাঘরের বাসন কি হাত  মোছার কাপড় এবং বাসন মাজার স্পঞ্জগুলো হল জীবাণুর আড্ডা৷ বিশেষ করে সেগুলো যদি ভেজা অবস্থায় সিঙ্কেই রেখে দেওয়া হয়৷ এক্ষেত্রে জার্মানির ফেডারাল ঝুঁকি নির্ধারণ প্রতিষ্ঠানের হাইডি ভিশমান-শাওয়ারএর পরামর্শ হল: রোজ এই সব ধোয়াপোঁছার তোয়ালো ইত্যাদি বদলাও৷ যেগুলো নোংরা হয়েছে, সেগুলো কাচো ওয়াশিং মেশিনে, অন্তত ৬০ ডিগ্রী সেলসিয়াস গরম জলে৷